##### **ΠΑΡΟΔΟΣ**

**ΕΚΤΗ ΕΝΟΤΗΤΑ (στίχοι 100-161)**

**ΕΡΜΗΝΕΥΤΙΚΗ ΠΡΟΣΕΓΓΙΣΗ**

Μετά το προοίμιο ακολουθεί η είσοδος του Χορού, η πάροδος. Ο Χορός μπαίνει στην ορχήστρα από τη δεξιά ως προς το θεατή πάροδο. Κατά τη διάρκεια του δράματος στέκεται στην ορχήστρα χωρισμένος σε δύο ημιχόρια, στον κυκλικό ή ημικυκλικό χώρο ανάμεσα στο κοίλο και τη σκηνή.

Ο Χορός αποτελείται από δεκαπέντε γέροντες Θηβαίους, οι οποίοι έχουν προσκληθεί από τον Κρέοντα. Η εμφάνισή τους είναι μεν μεγαλοπρεπής, αλλά η ενδυμασία τους είναι απλούστερη απ’ αυτήν των υποκριτών. Συνοδεύονται από τον αυλητή, που ρυθμίζει το βήμα τους.

Στην πάροδο ο Χορός εκφράζει τη χαρά του για τη σωτηρία της πόλης από την εισβολή των Αργείων. Ο πανηγυρικός τόνος της παρόδου δεν συνάδει με το βαρύ κλίμα του προλόγου και συμβάλλει τη συναισθηματική εκτόνωση των θεατών.

Η πάροδος διακρίνεται σε δύο συστήματα στροφών, το καθένα από τα οποία αποτελείται από μια στροφή και μια αντιστροφή, με ποικιλία μέτρων και κατάλληλες μιμικές κινήσεις του Χορού.

**Α΄ ΣΥΣΤΗΜΑ**

##### ΣΤΡΟΦΗ Α΄ ( στίχοι 100-116)

Η πρώτη στροφή συνθέτει μια επίκληση στο θεό Ήλιο με καθαρά τελετουργικό χαρακτήρα. Οι Θηβαίοι γέροντες αποδίδουν ευχαριστίες στον Ήλιο που προστάτευε τη Θήβα από την εισβολή των Αργείων και χάρισε τη σωτηρία στην πόλη τους. Αξίζει να σημειωθεί ότι η αρχή του δράματος συμπίπτει με την ανατολή του ηλίου από τον Υμηττό. Η φράση «στην Θήβα την επτάπυλη» (στίχος 102) αναφέρεται στην παράταξη των επτά Αργείων στρατηγών απέναντι στις επτά πύλες της πόλης και αντίστοιχα στους επτά Θηβαίους υπερασπιστές τους.

Οι «πηγές της Δίρκης» (στίχος 105) βρίσκονταν στο δυτικό τμήμα της πόλης, ενώ ο Ισμηνός στο ανατολικό. Η Δίρκη ήταν κόρη του Ήλιου και σύζυγος του Λύκου, μυθικού βασιλιά της Θήβας.

Η φράση «τον πολεμιστή με την ασπίδα τη λευκή» (στίχος 106) αποδίδει περιληπτικά το στρατό των Αργείων, χαρακτηριστικό γνώρισμα των οποίων ήταν η λευκή ασπίδα.

Στους υπόλοιπους στίχους της πρώτης στροφής (στίχοι 110-116) και μέχρι το τέλος της δεύτερης, η μάχη αισθητοποιείται με την επίμονη προβολή της εικόνας του αετού και με τη χρήση ζωηρών οπτικών και ακουστικών παραστάσεων από σκηνές άγριας πολιορκίας.

Ο Πολυνείκης οδήγησε το στρατό των Αργείων εναντίον της πατρίδας του διεκδικώντας τα δικαιώματά του στο θρόνο. Είναι αναγκαίο να αναφερθεί ότι το μοναδικό σχόλιο του ποιητή για τον Πολυνείκη αποτελεί το λογοπαίγνιο σχετικά με το όνομά του (Πολυνείκης = εριστικός). Με τον τρόπο αυτό οι θεατές αφήνονται ελεύθεροι να διαμορφώσουν τα συναισθήματά τους απέναντι στον Πολυνείκη.

**ΑΝΤΙΣΤΡΟΦΗ Α΄ (στίχοι 117-133)**

Η περιγραφή της μάχης συνεχίζεται με παραστατική απεικόνιση της αιματηρής επίθεσης. Οι Θηβαίοι παρομοιάζονται με δράκοντες. Σύμφωνα με το μύθο, ο Κάδμος, ο ιδρυτής της Θήβας, έσπειρε τα δόντια του δράκου (= του φιδιού) που σκότωσε και από αυτά φύτρωσαν οι Θηβαίοι.

Η εικόνα της συμπλοκής αετού και δράκου είναι γνωστή από τον Όμηρο (Ιλιάδα, Μ 201-202). Με αετό παραβάλλονται οι Αργείοι, ενώ με δράκοντα οι Θηβαίοι.

Η θεϊκή οργή προκάλεσε την ήττα των Αργείων, γιατί ο Δίας συντρίβει τους αλαζόνες. Ο Δίας κατακεραύνωσε τον υπερόπτη Καπανέα, έναν από τους επτά Αργείους στρατηγούς, επειδή με πολύ θράσος τόλμησε να γράψει στην ασπίδα «θα καταστρέψω την πόλη είτε το θέλει ο Δίας είτε όχι». Ο Καπανέας αποτελεί προσωποποίηση της ύβρης, της υπέρβασης δηλαδή του ανθρώπινου μέτρου. Η αλαζονεία επιφέρει τη θεία τιμωρία προκειμένου να αποκατασταθεί η ηθική τάξη και η ισορροπία.

**Β΄ ΣΥΣΤΗΜΑ**

**ΣΤΡΟΦΗ Β΄ ( στίχοι 134-147)**

Ακολουθούν αλλεπάλληλες εικόνες μάχης που παρουσιάζουν τη συντριβή των Αργείων. Οι «επτά λοχαγοί» των Αργείων ήταν ο Αμφιάραος, ο Τυδέας, ο Ετέοκλος, ο Ιππομέδοντας, ο Καπανέας, ο Παρθενοπαίος, και ο Πολυνείκης.

Η νίκη αποδίδεται στο «Δία τον τροπαιούχο» (στίχος 143). Στους στίχους 144-147 ο χορός αναφέρεται στην αδελφοκτονία. Αυτή άλλωστε, αποτελεί προανάκρουσμα της τραγωδίας και συνδέει το χορικό με την υπόθεσή της.

**ΑΝΤΙΣΤΡΟΦΗ Β΄ ( στίχοι 148-161)**

Ο χορός προσπερνά την αλληλοσφαγή των δύο αδελφών. Καλεί τους Θηβαίους να γιορτάσουν τη νίκη με ολονύχτιους χορούς προς τιμήν του θεού Διονύσου, προστάτη της πόλης.

Το λυρικό μέρος διακόπτεται από την εμφάνιση του Κρέοντα. Ο προιδεασμός των θεατών για την ύβρη του Κρέοντα προετοιμάζεται έμμεσα και αριστοτεχνικά. Ο κορυφαίος του χορού, με τη μεγαλοπρεπή ρυθμό των αναπαίστων, προαναγγέλλει στους στίχους 155-161 την άφιξη του Κρέοντα και δίνει χαρακτηριστικά στοιχεία –όνομα, αξίωμα, συνθήκες κάτω από τις οποίες ανέλαβε την εξουσία, χρόνο ανόδου στο θρόνο, αιτία παρόδου του χορού, σύσταση, ηλικία και τρόπο πρόσκλησης- υποβοηθώντας έτσι την επιβλητική παρουσία του νικητή στρατηγού και προετοιμάζοντας την προβολή της φυσιογνωμίας του.

##### **ΠΡΟΤΕΙΝΟΜΕΝΕΣ ΕΡΩΤΗΣΕΙΣ**

**1.** Mετά το προοίμιο ακολουθεί η είσοδος του χορού, η πάροδος.

**α)** Ποιος είναι ο χώρος που στέκεται ή κινείται ο χορός κατά τη διάρκεια του δράματος;

**β)** Από πόσα μέλη αποτελείται και ποια είναι η ενδυμασία τους;

**2.** Να δώσετε ένα γενικό τίτλο που να συνοψίζει το περιεχόμενο της παρόδου.

**3.** Πόσα επιμέρους θεματικά κέντρα ξεχωρίζετε στην πάροδο; Να τα σημειώσετε επιγραμματικά

**4.** Με ποιες προσφωνήσεις χαιρετά ο χορός τον ήλιο που ανατέλλει και ποια συναισθήματά του εκφράζει;

**5.** Με ποιο λογοτεχνικό σχήμα παρουσιάζεται η επίθεση των Αργείων κατά της Θήβας και ποια χαρακτηριστικά αποδίδονται ιδιαίτερα στον Πολυνείκη μέσα απ’ αυτό;

**6.** Ποιος λόγος προκάλεσε την επέμβαση του Δία κατά των επιτιθέμενων εναντίον της Θήβας;

**7.** Με ποιες εορταστικές εκδηλώσεις καλεί ο χορός τους Θηβαίους να γιορτάσουν τη νίκη τους;

**8.** Ποιες πληροφορίες μας δίνει ο χορός στο τέλος της παρόδου για τον Κρέοντα και για τη συγκέντρωση που κάλεσε και ποιες υπόνοιες δημιουργούνται στο κοινό γι’ αυτά που θ’ ακολουθήσουν;